Tärkeitä ajanvarausviestejä jää lukematta – hyvinvointialue muistuttaa tarkistamaan Suomi.fi-viestit

Yhä useampi Ekhvan lähettämä viesti tulee nykyisin sähköisesti Suomi.fi-viesteihin. Samalla myös läheisten rooli ikäihmisten asioinnin tukena on kasvanut.

Etelä-Karjalan hyvinvointialue muistuttaa, että monella ikäihmisellä Suomi.fi-viestit voivat olla käytössä ilman, että palvelun käyttö on täysin selvää. Tällöin tärkeät viestit, esimerkiksi tieto lääkärin vastaanottoajasta, tutkimuksesta tai ajan muutoksesta, voivat jäädä huomaamatta. Asiakkaan vastuulla on kuitenkin huolehtia siitä, että Suomi.fi-viestejä seurataan ja viestit tulevat luetuiksi. On hyvä huomioida, että käyttämättä ja peruuttamatta jääneistä vastaanottoajoista veloitetaan normaalikäytännön mukaisesti, vaikka viesti olisi jäänyt huomaamatta.

– Olemme törmänneet tilanteisiin, joissa esimerkiksi ajanvarausviesti on lähetetty Suomi.fi-viesteihin, mutta viestiä ei ole osattu käydä lukemassa. Siksi läheisten kanssa olisi hyvä keskustella siitä, miten tärkeät viestit varmasti tavoittavat ikäihmisen, kertoo kehittämispäällikkö Kaisa Pesonen Etelä-Karjalan hyvinvointialueen digitalisaation asiantuntijapalveluista.

Mitä läheisen kanssa kannattaa tarkistaa?

Hyvinvointialue kannustaa läheisiä käymään ikäihmisen kanssa läpi ainakin seuraavat asiat:

Onko Suomi.fi-viestit käytössä?

Tiedetäänkö, mistä viestit löytyvät ja miten niitä luetaan?

Tuleeko uusista viesteistä ilmoitus sähköpostiin tai Suomi.fi-sovellukseen?

Onko Suomi.fi-sovellus asennettu puhelimeen?

Tarvitaanko läheiselle oikeus hoitaa asioita sähköisesti ikäihmisen puolesta?

Ovatko yhteystiedot ajan tasalla?

Paperikirjeet saa takaisin lopettamalla Suomi.fi-viestien käytön

Kun Suomi.fi-viestit on otettu käyttöön, osa viranomaisviesteistä toimitetaan sähköisesti paperikirjeiden sijaan. Jos sähköinen asiointi tuntuu hankalalta, Suomi.fi-viestien käytön voi lopettaa palvelun asetuksissa. Tämän jälkeen viranomaisviestit alkavat tulla jälleen paperikirjeinä.

Pelkkä Suomi.fi-sovelluksen poistaminen puhelimesta ei poista palvelua käytöstä eikä palauta paperipostia.

Näin lopetat Suomi.fi-viestien käytön:

Mene osoitteeseen suomi.fi

Kirjaudu sisään pankkitunnuksilla, mobiilivarmenteella tai henkilökortilla

Avaa Viestit- välilehti ja valitse Asetukset

Valitse Lopeta Suomi.fi-viestien käyttö

Läheinen voi auttaa puolesta asioinnissa

Jos läheinen auttaa asioiden hoidossa, hänelle voi antaa luvan asioida sähköisesti toisen puolesta Suomi.fi-valtuudella. Valtuuden saanut henkilö voi tämän jälkeen asioida sähköisesti toisen puolesta niissä palveluissa, joissa Suomi.fi-valtuudet ovat käytössä. Suomi.fi-valtuuden antaminen läheiselle ei poista omaa oikeutta käyttää palveluja itse.

Ohjeita:

Suomi.fi-viestien ohjeet

Ohjeet Suomi.fi-valtuuksiin

Lisätietoja:

Kaisa Pesonen, kehittämispäällikkö, Digitalisaation asiantuntijapalvelut, kaisa.pesonen@ekhva.fi, p. 040 651 3007