Seurantakäynnit ja lausunnot ajokorttia varten jatkossa pääsääntöisesti yksityisiltä palveluntuottajilta

1.4.2025 voimaan tulleen lakimuutoksen myötä kansalaisten tulee hankkia ajoterveyteen liittyvät lausunnot ja seurannat pääsääntöisesti yksityisiltä palveluntuottajilta. Etelä-Karjalan hyvinvointialue (Ekhva) ei enää tarjoa 1.5.2026 alkaen ajoterveysseurantoja.

Ekhvan mielenterveys- ja riippuvuuspalveluiden palvelupäällikkö Riikka Räisänen kertoo, että ajoterveysseurantojen loppuminen liittyy 1.4.2025 voimaan tulleeseen lakimuutokseen.

− Mielenterveys- ja riippuvuuspalveluissa on tehty ajoterveysseurantoja, jotka eivät ole lakisääteisiä ja siksi niistä nyt luovutaan hallituksen linjausten ja 1.4.2025 voimaan tulleen lakimuutoksen mukaisesti.

Vuosi sitten huhtikuussa Ekhva tiedotti, ettei hyvinvointiasemilta enää ole mahdollista varata lääkärin vastaanottoaikaa ajokorttitodistusta varten. Linkki tiedotteeseen

Työssään autoa tarvitsevat voivat hankkia lausunnot omasta työterveyshuollosta, mikäli työterveyshuolto tarjoaa tämän palvelun.

Opetuksen tai koulutuksen edellyttämät ajokorttilausunnot sekä erikoisalalausunnot saa edelleen Ekhvalta

Hyvinvointialue vastaa kuitenkin edelleen perusterveydenhuollossa tiettyjen opetuksen tai koulutuksen edellyttämien ajokorttilausuntojen antamisesta. Tämä koskee esimerkiksi ammatillisessa perustutkintokoulutuksessa olevia oppilaita ja opiskelijoita, joiden koulutus edellyttää linja-auton tai kuorma-auton ajokorttia. Näissä tapauksissa otetaan yhteys opiskeluterveydenhuoltoon.

Lakimuutos ei myöskään koske erikoissairaanhoitoa. Erikoissairaanhoidon lääkärin lausuntoa ajoterveysvaatimusten täyttymisestä tarvitaan tilanteissa, joissa kuljettajalle on määrätty erikoisalakohtainen lääkärintarkastus, poliisin määräämä erikoisalalausunto tai erityisehdon lisääminen.

Sosiaali- ja terveysministeriön tiedote aiheesta:

Ajokorttilausunto on jatkossa pääsääntöisesti hankittava yksityiseltä palveluntarjoajalta – Sosiaali- ja terveysministeriö

Lisätietoja medialle:

Riikka Räisänen, palvelupäällikkö, mielenterveys- ja riippuvuuspalvelut, puh. 044 791 4707, riikka.raisanen@ekhva.fi