Yhteisöllisen asumisen yksikkö Patruuna sulkeutumassa – asukkaille uudet kodit

Etelä-Karjalan hyvinvointialue harkitsee vammaispalvelujen yhteisöllisen asumisen yksikön Patruunan sulkemista. Kiinteistön tekniikka ei täytä yhteisöllisen asumisen vaatimustasoa. Asiasta käynnistetään yhteistoimintaprosessi.

Patruuna on vammaispalvelujen yhteisöllisen asumisen yksikkö Lappeenrannan Hovinpellolla. Viisi yksiötä ja yhteiset tilat käsittävän kiinteistön tiloissa on ohjaaja paikalla arkisin ja viikonloppuisin.

Vammaispalvelujen asumisen palveluiden palvelupäällikkö Satu Kainulainen kertoo, että Patruunan toiminta olisi päättymässä viimeistään kesäkuussa. Hyvinvointialue huolehtii siitä, että Patruunan nykyisille asukkaille osoitetaan heille sopivat uudet asunnot.
–Viidestä asunnosta vain osa on tällä hetkellä asuinkäytössä, ja pystymme tarjoamaan Patruunan nykyisille asukkaille turvallisemmat kodit muualta, kertoo Kainulainen.

Myös henkilöstön asema turvataan muutoksessa, ja asiaan liittyen käynnistetään yhteistoimintalain mukaiset yhteistoimintaneuvottelut. Yhteistoimintaneuvottelut koskevat koko yhteisöllisen asumisen yksikkö Patruunan ja tuetun asumisen Hovinkulman yksikön henkilöstöä eli yhteensä kuutta henkilöä. Patruunan sulkeminen voi johtaa enintään kolmen työntekijän työsopimuksen irtisanomiseen, mikäli työntekijää ei voida sijoittaa toisiin tehtäviin.

Lisätietoja:

Satu Kainulainen, palvelupäällikkö, vammaispalvelujen asumisen palvelut, puh. 040 186 9443, satu.kainulainen@ekhva.fi

Anne-Maarit Paunonen, vammaisten asiakkuusyksikön johtaja, asumispalvelut yhteiset, puh. 040 732 1816, anne-maarit.paunonen@ekhva.fi (tavoitettavissa 7.4. alkaen)