Neuvolan perhevalmennus nyt verkossa – osallistua voi omaan tahtiin

Neuvolan perhevalmennus uudistuu Etelä-Karjalan hyvinvointialueella (Ekhva). Jatkossa valmennuksen voi käydä verkossa. Synnytyssairaalan valmennukset jatkuvat entiseen tapaan.

Perhevalmennus on lasta odottaville perheille tarkoitettua ohjausta ja tukea. Sen avulla perhe voi valmistautua raskauteen, synnytykseen, vauvan hoitoon ja vanhemmuuteen. Valmennuksessa käsitellään muun muassa vauvan hoitoa ja imetystä, parisuhdetta sekä arkea lapsiperheessä.

Aiemmin perhevalmennusta järjestettiin kuukausittaisina etätapaamisina Teamsissa. Etätapaamiset päättyvät, ja neuvolan perhevalmennus siirtyy verkkoon. Materiaalit voi käydä läpi omaan tahtiin. Kysymyksistä voi keskustella neuvolakäynneillä.

Haluamme tarjota perheille joustavan ja helpon tavan osallistua valmennukseen silloin, kun se heille parhaiten sopii.

Pinja Purosalmi, neuvolatoiminnan esihenkilö

Uudistus perustuu myös asiakkailta saatuun palautteeseen.

– Asiakkaat ovat toivoneet tallenteita etävalmennuksista. Nyt perhevalmennus on saatavilla videoina verkkosivuilla. Jatkossa materiaalia täydennetään esimerkiksi neuvolapsykologien sisällöillä ja yhteistyössä muiden toimijoiden kanssa, toteaa Purosalmi.

Ekhvan synnytyssairaalan valmennukset jatkuvat entiseen tapaan Etelä-Karjalan keskussairaalassa tai verkossa Oma Ekhvan kautta. Synnytyssairaalan valmennukseen voi ilmoittautua perhevalmennuksen verkkosivujen kautta.

Neuvolan perhevalmennuksen videot ja materiaalit löytyvät verkkosivulta: www.ekhva.fi/perhevalmennus.

Perhevalmennusta kehitetään edelleen ja ajatuksena on tuoda valmennus myös Oma Ekhvaan raskaana olevan digipolulle.

Lisätietoja:

Pinja Purosalmi, vs. neuvolatoiminnan esihenkilö, puh. 040 7159 476, Pinja.Purosalmi@ekhva.fi

Synnytyssairaalan valmennuksen osalta: Tuija Suokas, naistentaudit ja synnytykset -yksikön esihenkilö, puh. 044 791 5281, Tuija.Suokas@ekhva.fi