Omalääkärimallia kehitetään Etelä-Karjalassa – tavoitteena sujuvampi hoito

Etelä-Karjalan hyvinvointialueella jatketaan tiimimallin kehittämistä omalääkärimallilla, jonka tavoitteena on parantaa hoidon jatkuvuutta ja sujuvuutta perusterveydenhuollossa. Mallin kehittämisestä vastaa avopalveluiden pohjoisen alueen (Imatran, Parikkalan, Rautjärven ja Ruokolahden) ylilääkärinä helmikuussa aloittanut yleislääketieteen erikoislääkäri Janne Liimatainen.

Omalääkärimallissa potilas asioi pääsääntöisesti saman lääkärin kanssa. Lääkärillä on vastuullaan nimetty väestö, jolloin hän oppii tuntemaan potilaansa paremmin. Tämä tukee kokonaisvaltaista hoitoa ja helpottaa pitkäjänteistä työskentelyä. Hoitajienkin työ tiimimallissa selkeytyy, kun potilaan asioissa voidaan olla yhteydessä suoraan omaan lääkäriin.

Mallin taustalla on sekä tutkimustietoa että kokemuksia muualta Suomesta ja Pohjoismaista. Norjassa ja Tanskassa vastaavat mallit ovat jo käytössä. Tutkimusten mukaan hoitosuhteen jatkuvuus parantaa potilaskokemusta, tukee sairauksien hoitoa ja vähentää palvelujen tarpeetonta käyttöä.

Janne Liimataisella on kokemusta omalääkärimallin kehittämisestä Kainuussa, ja hän pitää mallia toimivana ratkaisuna perusterveydenhuollon haasteisiin.

– Perusterveydenhuollon tehtävä on kohdata ihminen kokonaisuutena. Potilaalla on usein useita sairauksia, joita ei kannata hoitaa erillisinä, vaan kokonaisuutena, Liimatainen sanoo.

Nykytilanteessa potilaan hoito voi jakautua useille ammattilaisille ilman pysyvää hoitosuhdetta. Omalääkärimallissa tavoitteena on vahvistaa hoidon jatkuvuutta ja siirtää painopistettä yksittäisistä käynneistä kokonaisvaltaiseen hoitoon.

Jo puolessa vuodessa lääkäri oppii tuntemaan paljon palveluja käyttävät potilaat paremmin, ja kahdessa vuodessa työ muuttuu sujuvammaksi.

Janne Liimatainen

Mallin käyttöönottoa haastaa lääkärivaje. Tämän vuoksi kehittämistyö etenee vaiheittain ja käyttöönotto aloitetaan rajatusti.

Ekhva on hakenut omalääkärimallin kehittämiseen sosiaali- ja terveysministeriön (STM) rahoitusta. Rahoitustietoa odotetaan saapuvaksi kesällä 2026. Tavoitteena on, että omalääkäri voidaan tarjota koko Etelä-Karjalan väestölle.

Lisätietoja:

Janne Liimatainen, ylilääkäri, janne.liimatainen@ekhva.fi