Vainajasäilytys on maksuton ensimmäisen viikon ajan – maksu peritään jatkossa 8. päivästä lähtien

Etelä-Karjalan hyvinvointialue ottaa käyttöön 1.5.2026 alkaen vainajien kylmäsäilytyksestä perittävän maksun.

Maksullisuus koskee tilanteita, joissa vainajan säilytysaika ylittää 7 vuorokautta. Ensimmäinen säilytysviikko on maksuton, ja maksua peritään säilytyksen kahdeksannesta päivästä alkaen. Maksun suuruus on 7 euroa vuorokaudelta, eikä maksu kerrytä asiakasmaksukattoa.

Etelä-Karjalan hyvinvointialueen vuoden 2026 asiakasmaksuhinnasto sisältää jo vainajasäilytyksen maksullisuuden. Järjestelmän käyttöönoton myötä se voidaan nyt ottaa käyttöön 1.5.2026 alkaen.

Ylihoitaja Kirsi Tapiola-Huomo kertoo, että muutoksen taustalla ovat viime vuosina pidentyneet vainajien säilytysajat sekä kylmäsäilytystilojen rajallinen kapasiteetti. Maksulla pyritään lyhentämään tarpeettoman pitkiä säilytysaikoja. Hyvinvointialueelle aiheutuu vainajien kylmäsäilytyksestä merkittäviä vuokra- ja ylläpitokustannuksia. Maksun käyttöönotto kattaa osaltaan näitä kustannuksia ja vähentää tarvetta turvautua lisätiloihin.

– Ymmärrämme, että läheisen menetys koskettaa omaisia syvästi ja vie aikaa. Toivomme kuitenkin, että hautajaisjärjestelyt saadaan etenemään mahdollisimman joutuisasti, mikä osaltaan auttaa varmistamaan, että vainajien kylmäsäilytystilat riittävät kaikissa tilanteissa, kertoo Tapiola–Huomo.

Maksukäytäntö noudattaa useiden muiden hyvinvointialueiden sekä alueen seurakuntien käytäntöjä.

Lisätietoja:

Kirsi Tapiola-Huomo, ylihoitaja, puh. 044 791 5220, kirsi.tapiola-huomo@ekhva.fi